ORDE do 3 de agosto de 2007 pola que se convocan eleccións e se ditan normas para a renovación dos consellos reguladores das denominacións de orixe protexidas Queixo Tetilla, Arzúa-Ulloa, San Simón da Costa e Cebreiro; das indicacións xeográficas protexidas Lacón Gallego, Mel de Galicia e Pan de Cea; das denominacións xeográficas das Augardentes e Licores Tradicionais de Galicia; e da Agricultura Ecolóxica de Galicia.
CONSELLERÍA DO MEDIO RURAL — III. OUTRAS DISPOSICIÓNS — 13/08/2007

Con data do 1 de decembro de 2002, convocadas pola Orde do 16 de setembro do mesmo ano, realizáronse as eleccións aos consellos reguladores da denominación específica Orujo de Galicia (hoxe chamado Consello regulador das denominacións xeográficas das Augardentes e Licores Tradicionais de Galicia), da denominación de orixe protexida Queixo Tetilla, das indicacións xeográficas protexidas Lacón Gallego e Pataca de Galicia, así como da Agricultura Ecolóxica de Galicia.
Os devanditos consellos reguladores foran elixidos para un mandato de catro anos, polo que hoxe xa está vencido e atopándose agora nun período de prórroga establecido por Orde do 29 de marzo de 2005. Exceptúase a indicación xeográfica protexida Pataca de Galicia, que acaba de renovar o seu consello regulador no recente proceso electoral convocado pola Orde do 9 de abril pasado.
Por outra parte, as denominacións de orixe protexidas Arzúa-Ulloa, San Simón da Costa e Cebreiro, e as indicacións xeográficas protexidas Mel de Galicia e Pan de Cea manteñen consellos reguladores provisionais xa que no momento en que se realizaron as eleccións antes mencionadas aínda non tiñan completada a tramitación do seu rexistro como DOP e IXP ante a Comisión Europea.
Ademais, coa aprobación da Lei 2/2005, do 18 de febreiro, de promoción e defensa da calidade alimentaria galega, e posteriormente o Decreto 4/2007, do 18 de xaneiro, que a desenvolve en materia de denominacións de calidade, configurouse un novo réxime xurídico dos consellos reguladores, así como un novo réxime electoral que derogou o anterior, regulado polo Decreto 63/2002, do 28 de febreiro.
A disposición transitoria primeira do citado Decreto 4/2007 dispón que no prazo de seis meses desde a súa aprobación, se proceda á convocatoria de eleccións para a renovación de todos os consellos reguladores do ámbito agroalimentario constituídos nese momento. De tal xeiro que, coa convocatoria das eleccións aquí reguladas, xunto coas xa realizadas tras a convocatoria efectuada a través da Orde do 9 de abril pasado, dáselle cumprimento á citada exixencia.
Por todo o exposto, procede a realización das eleccións aos consellos reguladores das denominacións de calidade agroalimentaria indicadas, con base no réxime electoral regulado no Decreto 4/2007, do 18 de xaneiro, arriba sinalado.
Polo tanto, logo de audiencia aos consellos reguladores implicados e ás organizacións profesionais agrarias e, en uso das facultades que me confire o citado Decreto 4/2007, do 18 de xaneiro,
DISPOÑO:
Artigo 1º.-Convocatoria.
De acordo co establecido no Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores, convócanse eleccións para a renovación dos consellos reguladores das denominacións de orixe protexidas Queixo Tetilla, Arzúa-Ulloa, San Simón da Costa e Cebreiro; das indicacións xeográficas protexidas Lacón Gallego, Mel de Galicia e Pan de Cea; das denominacións xeográficas das Augardentes e Licores Tradicionais de Galicia; e da Agricultura Ecolóxica de Galicia.
Artigo 2º.-Calendario electoral.
O calendario electoral será o que se recolle como anexo I desta orde, e comezará o proceso o día 3 de setembro de 2007 (día D).
Os prazos deste calendario están sinalados por días naturais e expirarán ás 14.00 horas do derradeiro día de prazo. O lugar de presentación será o rexistro da sede central da Consellería do Medio Rural, en Santiago de Compostela, excepto a presentación de reclamacións sobre os censos, que poderá facerse nos lugares sinalados de exposición destes. Neste caso, os interesados deberán remitirlle á Xunta Electoral de Denominación (XED) por telefax (981 54 00 18) ou no enderezo electrónico (sxca.agri@xunta.es) no mesmo día, unha copia da reclamación presentada.
Artigo 3º.-Xunta Electoral de Denominación (XED).
1. De conformidade co previsto na disposición transitoria primeira do Decreto 4/2007 citado, as funcións que este decreto atribúe para a supervisión e execución do proceso aos consellos reguladores serán realizadas neste proceso electoral por un órgano que, baixo o nome de Xunta Electoral de Denominación (XED), estará composto por persoal da Consellería do Medio Rural e dos seus organismos e entes dependentes, así como por membros das organizacións profesionais agrarias, cooperativas e asociacións sectoriais representativas.
2. Para tal fin, constitúese unha única Xunta Electoral de Denominación (XED), para o proceso de renovación dos nove consellos reguladores. Terá a súa sede nos servizos centrais da Consellería do Medio Rural e estará composta por:
-Presidenta: a xefa do servizo técnico-xurídico dos servizos centrais da Consellaría do Medio Rural.
Suplente: o secretario da Delegación Provincial da Consellería do Medio Rural na Coruña.
-Vogais: dous funcionarios dos grupos A ou B da Consellería do Medio Rural ou dos seus organismos e entes dependentes.
Suplentes: dous funcionarios cos mesmos requisitos que os anteriores.
Tres representantes, como máximo, das organizacións profesionais agrarias de ámbito galego.
Tres representantes, como máximo, das asociacións empresariais dos sectores industriais implicados.
Un representantecomo máximo das cooperativas dos sectores chamados a eleccións.
-Secretario: un funcionario do grupo A, licenciado en dereito, da Consellería do Medio Rural ou organismos e entes dependentes.
Suplente: un funcionario cos mesmos requisitos que o titular.
Artigo 4º.-Xunta Electoral Central.
1. Conforme o disposto no artigo 41 do Decreto 4/2007, constituirase unha única Xunta Electoral Central (XEC) para as eleccións aos nove consellos reguladores, con sede nos servizos centrais da Consellería do Medio Rural, en Santiago de Compostela.
2. Estará presidida polo secretario xeral da Consellería do Medio Rural, e será o seu suplente o subdirector xeral de Industrias e Calidade Agroalimentaria.
3. A XEC estará integrada ademais por:
-Dous funcionarios dos grupos A ou B da Consellería do Medio Rural ou dos seus organismos ou entes dependentes.
Suplentes: dous funcionarios cos mesmos requisitos que os titulares.
-Secretario: un funcionario do grupo A, licenciado en dereito, da citada consellería ou de organismos ou entes dependentes.
Suplente: un funcionario cos mesmos requisitos que o titular.
-Tres representantes, como máximo, das organizacións profesionais agrarias de ámbito galego.
-Tres representantes, como máximo, das asociacións empresariais dos sectores industriais implicados.
-Un representante, como máximo, das cooperativas dos sectores implicados.
Artigo 5º.-Presentación de candidatos para as xuntas electorais e designación.
1. No prazo dos 4 días naturais seguintes á data de comezo do proceso electoral (día D), as organizacións profesionais agrarias, asociacións empresariais e cooperativas poderán presentar candidatos a vogais das xuntas electorais.
2. A presentación de candidatos farase mediante solicitude acompañada da documentación requirida no artigo 42 do Decreto 4/2007 citado.
3. No suposto de organizacións profesionais agrarias, asociacións empresariais ou cooperativas integradas noutras de ámbito superior, aquelas unicamente poderán presentar candidatos se estas non o fixesen.
4. O décimo día posterior á data de comezo do proceso electoral designaranse os membros das xuntas electorais. A designación de todos eles, titulares e suplentes, será realizada mediante resolución do director xeral de Produción, Industrias e Calidade Agroalimentaria. Nesta designación teranse en conta a formación académica e a experiencia dos candidatos, así como, no caso dos representantes de organizacións profesionais agrarias, asociacións empresariais e cooperativas, o seu grao de implantación no sector da actividade da correspondente denominación xeográfica.
5. Contra esta designación poderá interporse recurso no prazo de 5 días naturais perante o conselleiro do Medio Rural, que resolverá no prazo dos 3 días naturais seguintes.
Artigo 6º.-Censo electoral.
1. Os censos electorais, que deberán ser elaborados por cada consello regulador para o seu uso no proceso electoral, axustaranse ao modelo que figura no anexo II, e serán os seguintes:
Consello regulador da DOP Queixo Tetilla.
Sector produtor:
Censo A: constituído polos titulares de explotacións gandeiras inscritas no rexistro correspondente do consello regulador.
Sector industrial:
Censo B: constituído polos titulares de industrias elaboradoras de queixo inscritas nos rexistros do consello regulador.
Consello regulador da DOP Arzúa-Ulloa.
Sector produtor:
Censo A: constituído polos titulares de explotacións gandeiras inscritas no rexistro correspondente do consello regulador.
Sector industrial:
Censo B: constituído polos titulares de industrias elaboradoras de queixo inscritas nos rexistros do consello regulador.
Este censo subdivídese en 2 subcensos, en función da produción de queixo certificado e contraetiquetado como media nos 3 últimos anos naturais (2004, 2005 e 2006). Para as industrias de recente creación, se nalgún deses anos non tivesen actividade, faranse os cálculos tendo en conta só os anos nos que houbo actividade. Os subcensos serán os seguintes:
-Subcenso B1: industrias cunha produción menor ou igual de 300.000 kg anuais.
-Subcenso B2: industrias cunha produción maior de 300.000 kg anuais.
Consello regulador da DOP San Simón da Costa.
Sector produtor:
Censo A: constituído polos titulares de explotacións gandeiras inscritas no rexistro correspondente do consello regulador.
Sector industrial:
Censo B: constituído polos titulares de industrias elaboradoras de queixo inscritas nos rexistros do consello regulador.
Consello regulador da DOP Cebreiro.
Sector produtor:
Censo A: constituído polos titulares de explotacións gandeiras inscritas no rexistro correspondente do consello regulador.
Sector industrial:
Censo B: constituído polos titulares de industrias elaboradoras de queixo inscritas nos rexistros do consello regulador.
Consello regulador da IXP Lacón Gallego.
Sector produtor:
Censo A: constituído polos titulares de granxas de produción de leitóns e de cebo inscritas nos correspondentes rexistros do consello regulador.
Sector industrial:
Censo B: formado polos titulares de matadoiros e/ou salas de despezamento inscritos nos rexistros correspondentes do consello regulador.
Censo C: constituído polos titulares de industrias de elaboración inscritas no rexistro correspondente do consello regulador.
Consello regulador da IXP Mel de Galicia.
Sector productor:
Censo A: constituído polos titulares de explotacións inscritos no rexistro correspondente do consello regulador, excepto aqueles que se inclúan no censo C.
Sector industrial:
Censo B: constituído polos titulares de instalacións inscritas no rexistro de instalacións de extracción, almacenamento e/ou envasado do consello regulador, excepto aquelas que se inclúan no censo C.
Este censo subdivídese en dous subcensos, en función da produción de mel certificado e contraetiquetado como media nos tres últimos anos naturais (2004, 2005 e 2006). Para as instalacións de recente creación, se nalgún deses anos non tivesen actividade, faranse os cálculos tendo en conta só os anos en que houbo actividade. Estes subcensos son:
-Subcenso B1: instalacións cunha produción menor ou igual a 50.000 kg anuais.
-Subcenso B2: instalacións cunha produción maior de 50.000 kg anuais.
Sector cooperativo:
Censo C: constituído polos titulares de explotacións inscritas no rexistro de explotacións do consello regulador que sexan socios dalgunha cooperativa que sexa, pola súa vez, titular, directa ou indirectamente, dalgunha instalación inscrita na denominación, a través da cal envasen e comercialicen maioritariamente o mel producido; así como polos titulares das ditas instalacións de base cooperativa.
Consello regulador da IXP Pan de Cea.
Censo A: constituído polos titulares de fornos elaboradores inscritos no rexistro do consello regulador.
Consello regulador das denominacións xeográficas das Augardentes e Licores Tradicionais de Galicia.
Sector produtor:
Censo A: formado polos produtores de subprodutos de vinificación.
Sector industrial:
Censo B: formados polos titulares de instalacións de destilación, envellecemento, elaboración e embotellado inscritos nos rexistros do consello regulador.
Consello regulador da Agricultura Ecolóxica de Galicia.
Sector produtor:
Censo A: constituído polos titulares de explotacións agrícolas inscritas no rexistro de empresas agrarias de produción, do subsector vexetal.
Censo B: conformado cos titulares de explotacións gandeiras inscritas no rexistro de empresas agrarias de produción, do subsector animal.
Sector industrial:
Censo C: constituído polos titulares de empresas de elaboración inscritas no correspondente rexistro do consello.
Este subcenso divídese en dous subcensos, en función do volume de negocio anual declarado como media nos dous últimos anos naturais (2005 e 2006) ante o consello regulador. Para as industrias de recente creación, se non tiveran actividade máis que no último ano, tomarase o dato dese ano. Os subcensos son os seguintes:
Subcenso C1: industrias cunha facturación declarada menor ou igual a 500.000  anuais.
Subcenso C2: industrias cunha facturación declarada maior a 500.000  anuais.
2. Nos censos descritos no punto 1 anterior figurarán exclusivamente os titulares inscritos e con actividade nos rexistros correspondentes do consello regulador.
Para estes efectos, incluiranse exclusivamente os titulares que tiveran actividade nalgunha das tres últimas campañas.
Como excepción ao previsto nos parágrafos anteriores, poderán figurar no censo os inscritos que, por ser de recente alta, non tivesen aínda actividade, así como os inscritos nos rexistros de produtores dos subsectores agrícola e gandeiro do Consello regulador da Agricultura Ecolóxica que, por encontrarse as súas explotacións no período de conversión indicado polo consello regulador, aínda non puidesen ter actividade económica dentro da denominación. Incluiranse neste suposto aquelas explotacións que finalizasen o período de conversión despois do 1 de xullo de 2006.
Artigo 7º.-Exposición de censos.
1. A XED, unha vez recibidos dos consellos reguladores os censos correspondentes, remitiraos aos lugares seguintes, para a súa exposición:
-Á sede de cada consello regulador, que exporá os seus respectivos censos completos.
-Á sede dos servizos centrais da Consellería do Medio Rural, onde se exporán a totalidade dos censos.
-Ás delegacións provinciais da Consellería do Medio Rural, que exporán os censos correspondentes, cando menos, aos inscritos na correspondente provincia.
-Ás oficinas agrarias comarcais, que exporán os censos correspondentes aos inscritos, cando menos, no seu respectivo ámbito xeográfico.
2. Unha vez expostos nos lugares sinalados durante o período de 10 días naturais, segundo o calendario electoral do anexo I, os censos deberán ser devoltos á XED, debidamente dilixenciados con indicación do lugar e días de exposición.
3. Durante o citado período de exposición os interesados poderán formular reclamacións ante a XED, a cal deberá resolvelos nos 7 días naturais seguintes.
4. Contra as ditas resolucións os interesados poderán formular recurso ante a XEC no prazo de 4 días naturais, a cal resolverá nos 5 días naturais seguintes.
5. Transcorrido o prazo anterior e unha vez resoltas as reclamacións e recursos presentados, procederase á exposición dos censos definitivos nos mesmos lugares que no caso dos provisionais.
Artigo 8º.-Candidaturas.
1. A partir do día seguinte ao da resolución das reclamacións sobre os censos, e durante os 10 días naturais seguintes, poderán presentarse candidaturas ante a XED, de acordo cos artigos 49 e 50 do Decreto 4/2007.
2. O sesaxésimo terceiro día posterior á data do comezo do proceso electoral, a XED realizará a proclamación provisional de candidaturas e a súa exposición pública na sede da dita xunta electoral e na páxina web da Consellería do Medio Rural.
3. No caso de que non fose proclamada algunha candidatura, no prazo dos 2 días naturais seguintes poderán presentarse reclamacións ou a documentación complementaria precisa ante a XED, que resolverá nos cinco días naturais seguintes.
4. Contra estas resolucións poderá interporse recurso ante a XEC no prazo de 2 días naturais. A XEC reáa proclamación definitiva dos candidatos.
5. Unha vez proclamadas as candidaturas pola XEC, se a totalidade das correspondentes a un censo ou subcenso chegan a un acordo no repartimento das vogalías, darase por concluído o proceso electoral para ese censo ou subcenso, sendo os candidatos propostos proclamados vogais pola XEC. O dito acordo deberá ser presentado ante a Xunta Electoral Central, no prazo de 4 días desde a proclamación de candidaturas, e virá subscrito polos representantes de cada candidatura.
Artigo 9º.-Vogais para elixir.
1. O número de vogais para elixir por cada censo e subcenso de cada consello regulador é o que figura no anexo III desta orde.
2. A distribución efectúase atendendo a criterios de representatividade económica e social, de conformidade co establecido no Decreto 4/2007.
Artigo 10º.-Determinación das mesas electorais e designación dos seus membros.
1. O número de mesas electorais será establecido pola Consellería do Medio Rural, atendendo ás súas dispoñibilidade orzamentaria. A súa distribución e situación concreta realizaraa a XED.
2. Unha vez realizada a proclamación provisional de candidatos, a XED iniciará o sorteo para a designación dos compoñentes das mesas electorais, tanto titulares como suplentes, e procederá seguidamente á súa notificación aos interesados.
3. Estes disporán dun prazo de 5 días naturais para alegar ante a XED os posibles motivos que consideren que lles impiden aceptar o cargo.
4. A XED resolverá sen ulterior recurso sobre as alegacións presentadas, e procederá, de resultar necesario, a realizar novos sorteos para cubrir as vacantes daqueles a quen se aceptaron as escusas.
Artigo 11º.-Credenciais de interventores e apoderados.
De conformidade co establecido nos artigos 54 e 55 do Decreto 4/2007, ata o terceiro día anterior ao da votación, o representante de cada candidatura poderá solicitar ante a XED as credenciais de nomeamento de interventores e apoderados, utilizando para iso os modelos que figuran nos anexos IV e V respectivamente.
Artigo 12º.-Voto por correo.
De acordo co establecido no artigo 53 do Decreto 4/2007, os electores poderán emitir o seu voto por correo. Para estes efectos aplicarase o contido do dito artigo coa única excepción de que, de acordo co previsto na disposición transitoria primeira, as funcións que o dito artigo lle outorga á secretaría do consello regulador, serán realizadas pola secretaría da XED.
Artigo 13º.-Votación, escrutinio, proclamación de vogais electos e constitución dos plenos.
1. O presidente e os vogais de cada mesa electoral reuniranse ás 9.00 horas do día 2 de decembro de 2007, no local designado para a votación. Durante a primeira media hora recibirán as credenciais dos interventores que se presenten, comparándoas coa copia que constará en poder da mesa, e daranlles, no seu caso, posesión do cargo.
2. Ás 9.30 horas o presidente estenderá a acta de constitución da mesa, que asinará xunto cos vogais, ademais dos interventores, se os houbese, e comezará ás 10.00 horas a votación, que continuará sen interrupción ata as 17.00 horas.
3. Rematada a votación, o presidente da mesa declarará cerrada esta e comezará o escrutinio, procedendo a realizarse todas as operacións sinaladas no artigo 58 do Decreto 4/2007.
4. O nonaxésimo terceiro día posterior á data de comezo do proceso electoral, a XED realizará a proclamación de vogais electos. Para a asignación de vogalías, de acordo co establecido no Decreto 4/2007 citado, aplicarase o sistema proporcional directo. Como anexo VI acompáñase unha explicación do repartimento de vogalías segundo este sistema, cun exemplo práctico.
5. Contra a dita proclamación os interesados poderán presentar recurso no prazo de 6 días ante a XEC, a cal os resolverá no prazo de 3 días naturais e procederá á proclamación definitiva dos vogais electos.
6. Entre os días 17 e 28 de decembro constituiranse os plenos dos consellos reguladores, nos que tomarán posesión os vogais electos e elixiranse as persoas que terán a Presidencia e Vicepresidencia.
Artigo 14º.-Indemnizacións.
1. Os membros das xuntas electorais que asistan a súas reunións terán dereito a percibir as seguintes indemnizacións:
-Presidente e secretario: 90 euros/día.
-Vogais: 60 euros/día.
2. Así mesmo, o presidente de cada mesa electoral e o funcionario da consellería encargado de prestar auxilio e asesoramento terán dereito a unha indemnización de 90 euros. Pola súa parte, os vogais das mesas electorais terán dereito a unha indemnización de 72 euros.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria desta consellería para ditar cantas instrucións sexan precisas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de agosto de 2007.
Conselleiro do Medio Rural
Alfredo Suárez Canal
Ver referencia pdf "15600D004P027.PDF"
ANEXO VI
Asignación de vogalías polo sistema
proporcional directo
O sistema proporcional directo atribúe as vogalías segundo a mecánica que a seguir se detalla:
Divídense os votos de cada candidatura entre un número, que se obtén pola súa vez de dividir o número de votos válidos totais obtidos polas distintas candidaturas entre o número de vogais para elixir. Os resultados das divisións darán un valor para cada candidatura. A parte enteira do valor resultante será o número de vogais. Se aínda queda algún vogal por asignar, este será para a candidatura que teña un valor máis alto da parte decimal, e se queda algún vogal máis, para a seguinte que teña a parte decimal máis alta, e así sucesivamente. O seguinte exemplo ilustra o procedemento que se aplicará:
Censo: 5.000 electores.
Vogais para elixir 7.
Repartimento de votos entre as distintas candidaturas:
A: 1.500.
B: 1.000.
C: 700.
D: 600.
E: 200.
Votos válidos obtidos polas distintas candidaturas: 4.000.
4.000/7=571,428.
1.500/571,428=2,62. A obtén 2+1=3 vogais.
1.000/571,428=1,75. B obtén 1+1=2 vogais.
700/571,428=1,22. C obtén 1 vogal.
600/571,428=1,05. D obtén 1 vogal.
200/571,428=0,35. E obtén 0 vogais.